text: महेंद्र सिंह धोनी एक करिश्माई कप्तान हैं. उनकी कप्तानी का हर कोई कायल है. उनका आईसीसी प्रतियोगिताएं जीतने का रिकॉर्ड बहुत बेहतर है. इस वजह से उनसे पूरे देश को आशाएं हैं कि वह भारत को एक बार फिर से विश्‍व विजेता बनाएंगे. लेकिन, एक सेनापति तभी युद्ध जीत सकता है, जब उसके पास बेहतर युद्ध कौशल वाले सैनिक हों. यहां बतौर कप्तान धोनी को यह समझना होगा कि मेन इन यलो (चेन्नई सुपरकिंग्स) मेन इन ब्लू (टीम इंडिया) नहीं हो सकते हैं. उनकी जवाबदेही देश के प्रति है, न कि बीसीसीआई प्रमुख और चेन्नई सुपरकिंग्स के मालिक एन श्रीनिवासन के प्रति. धोनी को देश के लिए निजी संबंधों को तिलांजलि देनी होगी और अपने तरकश में वे अचूक तीर लाने होंगे, जो उन्हें एक बार फिर विश्‍वकप दिला सकें. अभी तक तो भारतीय चयनकर्ता भी ट्रायल एंड इरर मैथड एप्लाई करते दिख रहे हैं. उनके पास गेंदबाजों को लेकर कोई योजना नहीं है. जो खिलाड़ी विश्‍वकप बीसीसीआई और धोनी की योजनाओं में हैं, उन्हें समय रहते मा़ैका दिया जाना चाहिए, जिससे वे ज़्यादा से ज़्यादा मैच खेल सकें और खुद को क्रिकेट के महाकुंभ के लिए तैयार कर सकें. यदि बीसीसीआई ने समय रहते आवश्यक क़दम नहीं उठाए, तो रेत के महल को ढहने में बिल्कुल भी वक्त नहीं लगेगा.